als_Latn dik_Latn ron_Latn
Hydajete Bushaj
Temat Kryesore
- Busti i akademikut Aleks Buda vendoset në sheshin “Fan Noli” pranë Akademisë së Shkencave
- Skulptori Ilmi Kasemi tregon detajet e realizimit të këtij busti
Në një ceremoni të thjeshtë, me pjesëmarrjen e personaliteteve të Akademisë së Shkencave, albanologjisë shqiptare, botës së letrave shqipe, miqve dhe të afërmve u bë dje përurimi dhe vendosja e bustit të akademikut dhe historianit të shquar Aleks Buda. Busti u vendos në sheshin “Fan Noli” përpara Akademisë së Shkencave nën realizimin dhe punimin mjeshtëror të skulptorit Ilmi Kasemi. “Vendosja e bustit të akademikut Aleks Buda e bën atë qytetar të përjetshëm të qytetit të Tiranës”, u shpreh gjatë fjalimit të tij Myzafer Korkuti, kryetari i Akademisë së Shkencave. Ai gjithashtu u shpreh se profesor Aleks Buda është personalitet i kontributit dhe i kulturës shqiptare. “Është i pari udhëtar i shkencave të Shqipërisë, mësues i popullit dhe arkitekt i projektit madhor të historisë së Shqipërisë.
Me vendosjen e këtij busti nderojmë një nga korifenjtë e shkencës albanologjike, historianin e mesjetës shqiptare, historianin e epokës së Skënderbeut dhe të rilindjes shqiptare, mjeshtrin e analizave historike, personalitetin poliedrik në arsimin dhe në shkencën shqiptare, një nga përfaqësuesit dinjitoz të albanologjisë shqiptare. Ai thekson se: Me misionin e një historiani, akademiku Aleks Buda me mendimin dhe veprën e tij, me ekipin e udhëhequr prej tij e nxori historiografinë shqiptare nga faza parashkencore në periudhën e mendimit historik-shkencor. Në çdo vepër reaksion shkencor për historinë e shqiptarëve të kulturës dhe qytetërimit të tyre është mendja dhe kontributi i Aleks Budës, ai është udhëheqësi i disa brezave, të cilëve u dha gjithçka nga pasuria enciklopedike e tij”.
Mjaft e nderuar dhe e emocionuar ishte dhe vajza e akademikut Aleks Buda, Tatjana Haxhimihali, e cila nëpërmjet shprehu mirënjohjen për të gjithë ata të cilët kanë bashkëpunuar për realizimin e vendosjes së bustit. Në një bisedë për gazetën “Shekulli” ajo shpreh rëndësinë e kësaj dite dhe domethënien e vendosjes së bustit pikërisht në sheshin përpara Akademisë së Shkencave. “Është një ngjarje shumë e veçantë, aq më tepër që Akademia për babanë tim, pikërisht ky vend ku është vënë busti, është një vend i shenjtë për të. Ai gjithnjë ka ecur me drojën se mos e profanonte këtë vend, sepse që kur ka qenë 10 vjeç ka hyrë në sallën e parë të Parlamentit të parë shqiptar me babanë e tij, që ishte deputeti i këtij Parlamenti dhe pastaj pikërisht ajo sallë u bë vendi ku ai qëndroi, u bë vendi ku ishte kryetari i Akademisë, së bashku me të gjithë profesorët, që e shoqëruan Eqerem Çabej, Mahir Domi, Petrit Radovicka, Bedri Dedja, Luan Omari etj. Secili ka vënë nga një tullë në murin e shkencës albanologjike shqiptare.
Ata krijuan një shkallë në ngjitje për albanologjinë dhe shkencën shqiptare, pavarësisht kufizimeve që ishin”, tha ajo. Ajo shprehet mjaft e kënaqur me punimin e realizuar nga skulptori Ilmi Kasemi, i cili me punën që ka bërë ka arritur çdo hollësi ekspresive të mimikës së tij. ‘’Skulptori e ka punuar me kujdes, ka kapur ato hollësitë e natyrës së tij mirëdashëse, që tregojnë se i deshi njerëzit me shpirt. Ajo pasqyrohej dhe në fytyrën e tij dhe në këtë kuptim ai ka kapur një gjë shumë të hollë. Është vërtet një skulptor i talentuar Ilmi Kasemi, i cili ka punuar dhe studiuar në Itali, por nuk është vetëm fakti i të fituarit të teknikës jashtë, por është talenti i tij, që ka arritur të realizojë detajin më të veçantë që kishte, mirësinë e tij”.
Ilmi Kasemi
Ndërkohë nga ana tjetër skulptori Ilmi Kasemi gjatë bisedës për “Shekulli”-n shprehet se ndihet i privilegjuar që realizoi punimin e një figure të tillë, siç është akademiku Aleks Buda, dhe se secili do të ndihej i nderuar, që vepra dhe punimet e tij të vendosen në një vend publik. “Për të mos i përsëritur vlerat e profesor Aleks Budës mua më takon të them që pikërisht tani, ky shesh u bë dhe më i bukur, dhe pret edhe bustet e personaliteteve të tjera. Unë jam i kënaqur dhe i privilegjuar që më është dhënë mundësia të realizoj këtë bust. Në fakt ky bust është bërë në vitin 2010 dhe ishte menduar të vendosej brenda në sallën që ka qëndruar deri më sot. Të themi, familja, akademikët dhe njerëzit që e menaxhojnë këtë institucion menduan ta vendosin jashtë, dhe sigurisht që për mua puna ime merr vlerë tjetër.
Lidhur me teknikën, vështirësitë dhe detajet e këtij punimi ai sqaron: “Janë disa portrete shumë të kapshme, nëse mund të shprehem kështu dhe plot ekspresivitet, prandaj nuk kam hasur shumë vështirësi. Ndërsa teknikat janë tradicionale, modelime me bazë allci, bakër, dhe bronz. Përsa i përket realizimit është pak e vështirë paraqitja me detajet e tipareve, por në fakt unë e mbaj mend që para viteve ‘90 profesor Aleksin, ai ka pasur një buzëqeshje karakteristike. Materialet fotografike, sinteza dhe mostheksimi i disa detajeve, që bëjnë pjesë në fizionominë e një personazhi e lehtësojnë pak punën në lidhje me ngjashmërinë. Sa i takon ngjashmërisë besoj se e kalova klasën me nota të mira, bilës sapo më tha njëri: Profesor Aleksi ka patur syze pse ja keni hequr? I thashë se ne skulptorët iu heqim dhe rrobat personazheve, jo më syzet”. Kështu e përfundon mendimin e tij artisti, duke shpresuar se këtij sheshi do t’i shtohen edhe shumë skulptura të tjera.
Shtoni një koment
3 Komente
Guri Naimit D.
Faleminderit "Akaddemise shkencave"dhe personalisht z. Myzafer Kerkuti kryetar aktuali Akademise Shkencave,, per ate sipermarie ,ani se ca e vonuar ne nderim te figures se ralle te shkences dhe shkolles Shqiptare Akademikut Aleks Buda.(Me mire von se kurre thote populli.)
Sa lexuar kete lajm ne gazeten "SHEKULL"qe e falenderoj, mendova te shkoj e te vendos thejesht, nje tufe lule,sa do modeste, me "LULESHQERE" i themi ne andej na "Dangellia Naimjane". Mendoja se nuk do gjeja vend para ati busti,, punuar me mjeshteri nga duararti skluptor I;mi Kasmi qe e falenderoj.po u befasova. Asnje lule vec nje dege MIMOZE mbi piedestral. U befasova sa nje pike lot me tradhetoi, mua gjyshi mesues 24 vjet pensionist. Teksa vendosia ate tufe Luleshqera, dy kinooperatore me aparate ne duar me drejtohen; tiu filmojme gjyshi.!/ Me kenaqesi u them se me erdhet si me porosi,persa shoh. Ishin te TV. "VIZION PLUS" dy djem per ti pire ne kuper.(nuk eshte hera e pare qe me intervistojne ..) I falenderova aty dhe teksa rilexoj kete mbremje shkrimin e mesiper vendosa te ju dergoj kete pershendetie permes gazetes suaj "SHEkulli" qe ju jam mirenjohes, sa me kini "sajdisur" mua gjyshit,sa ju kerkoj ndjese, po ,pasionat i shtypit perditshem.nuknrri dot pa kontaktuar.
Pergezime familiareve,ne vecanti vajze nderuar TATJANA Haxhimihali
I lumshin duar skluptorit Ilmi Kasemi.
Mesuesi pensionist ..
Tirane 12-05-2015 Dhimiter M. Xhoga
Pa Emër
Nderim dhe respekt te perjetshem per Prof. Aleks Buden! pergezime per skulptorin! falenderim per ata qe moren vendimin e vendosjes se bustit te profesorit tek ky shesh, edhe pse me vonese!
spartaku
Aleks Buda,eshte nderi i kombit,dhe mburrja e ti, se punoi dhe luftoi per popullin shqipetare.
run_Latn als_Latn als_Latn als_Latn als_Latn als_Latn als_Latn als_Latn fin_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn bos_Latn als_Latn als_Latn kea_Latn als_Latn